
INGA

«Ein gjer som Inga seier», sa folk. Det hadde dei rett i. Inga visste alltid best. Sånn hadde det vore så lenge ho kunne hugse.

«Ho kan lukte om du lyg», sa dei også.

«Overalt der det finst menneske, stinkar det», svarte ho når folk spurde om det var sant.

Ho hadde ikkje fast buplass. Reiste med årstidene, med magekjensla, med naudsynet. Alltid i sleden med dei to reinsdyra spente for. Meiar på snøen. Hjul på anna føre. Luft i ulendt terreng.

Ho hadde ikkje stor oppakning. Når den svarte kufta trong ein reins, skifta ho til den ho hadde i sledeveska. Det mørke silkesjalet fekk ho vaska og stroke på dei plassane ho overnatta, til det begynte å trevle seg i kantane. Då kasta ho det og tok på eit nytt. Ho hadde alltid to i veska. Og eit ekstra par bjekso, lêrbrune støvlar i reinsdyrskinn. På hovudet bar ho ei samelue av ull med to sirleg strokne silkeband nedetter ryggen, heilt ned til leggane. Banda flagra etter henne når ho gjekk. Akkurat no var lua flammande raud, fordi det var haust. Fargen endra seg med årstidene. Slik rypa skiftar frå mørk til lys fjørprakt når snøen fell.

Kulda hadde begynt å bite i kinna når ho sat på sleden, og lufta knitra rundt henne. Viss ho blei verande her, så langt mot nord, ville lua vere kvit før slutten av veka.

Ingen visste kor gammal Inga var. Det var ikkje viktig. Når ho blei for gammal, blei ho fødd på ny og heldt fram der ho sleppte, blei det sagt. Nett no var håret, som var samla i to fletter, gråna, og tynnare enn sist ho hadde vore på veg til Fanasgieddi, ei lita bygd heilt nede ved elva på grensa til den finske sida.

Ho likte seg best når ho kunne opphalde seg på toppen av verda, i det nordlegaste Noreg, der vinteren var mørk som døden og sommaren lys som livet. Her var ho tettast på fjella, det var her ho var skapt for å trivast, og her ho oppfatta alle ting tydeleg. Jo meir ho fjerna seg frå fjella, jo vanskelegare var det å høyre det dei ville fortelje.

I desse åra forlét ho sjeldan dei nordlege strøka. Ho blei fødd på ny nær staden ho døydde, så når ho visste at tida nærma seg, reiste ho berre sørover om det var strengt naudsynt. Helst lét ho verda komme til henne, om verda hadde bruk for det. Så sant dei greidde å finne Inga. Det var Inga som fekk vite kor dei som hadde bruk for henne, var. Ikkje omvendt.

I tidlegare liv hadde ho ofte reist både sørover, austover og vestover for å prøve å gi lindring til kvinner som gret seg gjennom livet. Derfor hadde ho levd mange av liva langt heimanfrå, med fjella berre som ein stille song i bakhovudet.

Reinsdyret til høgre gjekk sakte i dag. Ho ville byte det ut når ho kom fram. Plassane der ho overnatta, hadde ikkje reinsdyr ståande til vanleg, men ho hadde merka at dyret snart kom til å trøytne, og gitt beskjed om at ho kom til å få bruk for eit nytt. Reinsdyra var aldri innkøyrde. Ingen brukte lenger reinsdyr og slede no når det fanst så mange andre og meir komfortable former for transport. Men Inga reiste aldri på anna vis enn med reinsdyr og slede. Det var det einaste transportmiddelet der sjela kunna halde følgje på reisa, sa ho. Korfor rase av garde mot ein destinasjon når ein likevel måtte sitje og vente på at sjela også skulle nå fram?

Det gjorde ingenting at reinsdyra ikkje var innkøyrde. Reinsdyr gjorde også som Inga sa.

Haustmørket hadde lagt seg over dalen då reinsdyra svinga sleden med seg utforbakke ned mot elva. Inga heldt bremsa inne, så sleden ikkje skulle ryke inn i hasane på dei. Ei kråke flaug forbi over hovudet hennar og heldt fram nedover bakkane og elva. Ho såg etter henne med eit sukk. Kråka hadde krinsa over henne i eit par dagar. Ho visste av erfaring at det om ikkje lenge ville vere to.

Det var lys i brakkene der senteret oppbevarte mennene. Det var det nordlegaste senteret Inga kjende til. Det låg så aude til at dei sjeldan fekk besøk av lokale. Det var også meininga, så vidt Inga hadde forstått. Staden blei driven av to danske kvinner som hadde fått lov til å flytte ei stor gruppe menn frå eit senter i Danmark, der ei av dei hadde jobba før. Ho hadde nokre feilslåtte manneeksperiment bak seg og hadde gjort seg for upopulær til å halde fram der ho var. Men her i dei fjerne dalane der få kom forbi og færre følgde med, kunne ho gjere meir laussleppte forsøk.

Det var ikkje berre her dei gjorde forsøk med hannar. Dei fleste sentera gjorde det. Det ville dei også halde fram med, til det var klarlagt korfor menneskehannar var skapte så kjenslemessig avstumpa og krigerske samanlikna med hoene.

I starten, då dei to kvinnene opna senteret, hadde dei lokale, få som dei var, vore begeistra. Endeleg fekk dei også sjansen til å bruke menn. Både til å leike seksuelt med og til å lage barn. Metodane for å få barn på anna vis var fleire og lett tilgjengelege, men mange føretrekte den naturlege måten. Då fekk ein sunnare foster, sterkare personlegdomar og klarare tankegang, blei det sagt. Sjølv om legevitskapen avviste at det var noko i det, var det ein seigliva myte. I mange generasjonar hadde det vore sånn at dei som alle visste var skapte av eit egg befrukta av mannesæd utan unødig innblanding, automatisk hamna lengst framme i køen til dei beste jobbane og mest attraktive rundområda.

Då senteret her oppe hadde opna for over tretti år sidan, kom folk ned frå fjella, kryssa elva frå Finland og valfarta frå omkringliggande bygder for å prøve ein mann. Noko fleire av dei aldri hadde hatt høve til. Dei færraste hadde derfor tatt seg bryet med å ta eksamen i kropp, som var kravet for å få tilgang til eit mannesenter. Der ein lærte korleis ein fekk dei beste orgasmane, kva for typar det fanst, kva dei ulike kunne utrette for eins mentale og fysiske helse. Og korleis ein best tok i bruk ein mannekropp for å finpusse orgasmane.

Heldigvis var det ingen her som tok reglar særleg alvorleg, så langt mot nord. Dei som kom og bad om ein mann, var velkomne, uansett om dei hadde eksamen eller ikkje. Men etter eitt år hadde besøkstalet sokke så drastisk at senteret ikkje lenger kalkulerte med besøkande. Den dalande interessa handla ikkje berre om at området var tynt folkesett, og at reisa kunne vere anstrengande, men mest om at gjestane på senteret ikkje kjende seg trygge. Mennene hadde for frie rammer, meinte dei. Dei var ikkje ordentleg kategoriserte, og det var derfor vanskeleg å vite kven som best matcha behova ein hadde. Dette medførte nokre stygge overraskingar. Som når ei besøkande trudde ho skulle bli vogga roleg inn i ein orgasme, men i staden drog derifrå med blått auge og bitemerke. Vonbrotet var ikkje mindre når situasjonen var omvend og ei som gjerne ville møte orgasmen i kampens hete, drog derifrå kjærteikna og utilfredsstilt. Dessutan gjekk det rykte om at mennene også slost internt, med både skadar og død til følgje, i større grad enn det som var naturleg for hannar. Dei to danske kvinnene forsvarte seg med at det var ein del av eksperimenta. Korleis det stod til innanfor murane rundt brakkene no for tida, var det ikkje lenger nokon som visste, men sånn som det rumla i Inga, var det tydeleg at dei måtte ha gått for langt.

Det var ikkje nokon frå bygda eller senteret som hadde kontakta henne. Det var sjeldan sånn. Når det buldra i fjella, blei ho dratt mot tumultane, og då visste ho at det var bruk for henne, slik at den naturlege balansen i verda kunne bestå. For at flest mogleg menneske fekk best moglege føresetnader for eit godt liv.

Ei høg kvinne sjangla ut av brakka og sette seg tungt på ein stein med hovudet i hendene. Ei mindre sprang etter, ho hadde ein klut i handa som ho klappa lett mot leppa til den høge. Den høge gret, den andre ropte.

«Jaså, det har gått over styr», sa Inga og parkerte sleden rett framfor dei. Reinsdyra pusta ut, utmatta etter dagens reise. Det hadde vore mørkt då dei drog på morgonen, og no då dei kom fram, var det mørkt igjen, sjølv om klokka ikkje var meir enn fire på ettermiddagen. Sånn var det på desse kantane, når vinteren pusta dei i nakken.

Dei to kvinnene såg forbløffa på henne. I lange periodar av verdshistoria gjekk Inga i gløymeboka, folk ante ikkje kven ho var. Andre gongar var det ingen tvil i det heile.

«Eg er Inga», sa Inga.

«Eva», sa den høge. Ei rotte kikka ut av lomma hennar, men skunda seg tilbake i skjul. «Benja», kviskra den andre.

Inga nikka innforstått. «Skal vi ta ein kikk?» Ho gjekk mot brakka, der dei kunne høyre rop og slag. «Låser du opp?»

«Kven er du?»

«Inga! De treng meg.»

Eva kom seg på beina, leppa hennar blødde framleis. Hendene skalv då ho låste opp. Ho stakk dei rakt i lomma igjen, der rotta såg ut til å roe henne. Inga gjekk inn med ein autoritet som om ho eigde staden. Ståket frå mennene var øyredøyvande. Det såg ikkje ut til å plage henne. Ho lea heller ikkje på eit augelokk då eit fôrtrau fauk over innhegninga og suste forbi, få centimeter frå hovudet hennar. Ein augeblink stod ho og betrakta klumpen av menn som dengde laus på kvarandre. Så kremta ho. Som ved eit trylleslag stoppa alle i same stund. Kraup ut frå massen av mannekroppar med blodet silande frå nasar, panner, lepper. Med skeive lemar, brekte og forstuva. Lausrivne hårtjafsar låg strødde på golvet.

«Set dykk», sa Inga. Ho slutta aldri å nyte autoriteten som nærværet til fjella gav henne. Straks ho kryssa det første havet ned gjennom Europa, gjekk det ikkje lenger like lett.

Mennene støytte inn i den som stod framfor, bak og på sida. Fortumla av kampen. Dei brumma misnøgde, men gjorde likevel plass til kvarandre. Sette seg på to rekker og såg avventande på Inga. Eva og Benja følgde forbløffa med. Først med auga retta mot Inga, så mot mennene, så mot Inga igjen.

«Korleis gjorde du det?» spurde Eva. «Eg har prøvd alt.»

Inga tok seg til nasen, snuste inn og studerte skeptisk Evas lange og kantete kropp opp og ned. Sjølv var ho halvparten så høg som Eva, men til gjengjeld dobbelt så brei over baken.

«Så å forstå», sa Inga og kneip auga saman, mens ho lét blikket kvile på skrittet til Eva.

«Kva meiner du?» spurde Benja nervøst, men Inga hadde igjen mista interessa for Eva og snudde seg mot mennene.

«Alle hannane unntatt éin har begynt å snu kjortlane på vranga, med innsida ut, altså», sa Eva og dytta rotta på plass på skuldra, der ho forsøkte å klatre opp. «Vi veit ikkje korfor dei gjer det, men eg trur det er derfor kampane har oppstått. Dei held fram med å vrenge kleda, uansett kva vi gjer.»

«Interessant», sa Inga ettertenksamt. «Her i nord gjekk samane med vrengd kufte som ei protesthandling. Det ligg openbert lagra hos mennene. Alle samiske menn vrengde kufta då dei blei sperra inne ved starten av Evolusjonen. Lagnaden deira kunne sjølvsagt ikkje vore annleis, men dei tok det tungt at fridomen blei tatt frå dei. Vane som dei var med å ferdast på viddene under den opne himmelen.» Eit smil braut ut i Ingas ansikt og lyste opp rommet, som om sola plutseleg skein midt i haustmørket.

«Det er då artig at dei framleis snur saumane utover, nesten søtt at dei ikkje har gløymt den gamle skikken, sjølv om ingen av dei lenger veit kva eit fritt liv er.»

Benja prøvde å smile, men det gjekk berre halvvegs, og ho tørka ei ny tåre. Det hadde vore nokre heftige dagar.

«De hadde med nokre menn heimanfrå, ikkje sant?» heldt Inga fram, alvorleg igjen. «Han lengst bak i hjørnet er for høg til at gena hans kan vere herifrå.» Ho peikte på ein mager og lyshåra mann som raga over dei andre, sjølv om han sat på kne. Han var den einaste som ikkje hadde kleda på med innsida ut. «Han er vel dansk?»

«Vi tok med hundre og tjue menn frå senteret på Lolland. Dei fleste av dansk avstamming. Berre éin av dei er enno i live.»

«Jaha», sa Inga.

«Det er over tretti år sidan vi kom hit, så mange av dei danske er døde av alderdom, dei har hatt eit godt liv», forsvarte Benja seg.

Inga såg skeptisk på henne og rynka på nasen.

«Vi passar godt på mennene våre. Dei bruker ikkje å slåst.»

Inga pusta inn gjennom munnen, så ho slapp å kjenne lukta, og peikte igjen på den lyshåra.

«Han der skal de avlive. Han øydelegg rytmen. Dessutan favoriserer de han, begge to. De synest synd på han. Ingenting forstyrrar naturens rytme meir enn når kvinner synest synd på nokon. Særleg menn.»

«Dei andre har alltid vore etter han, det er eit under at han er i live», heldt Benja fram. «Vi har prøvd å isolere han, men då mistrivst han berre meir. Hannar er jo flokkdyr.»

«Nei, han burde ikkje leve», sa Inga og tok eit skritt til høgre, sekundet før vatnet begynte å fosse ned frå taket.

«De har også problem med vassrøyra», sa ho tørt. Eva og Benja såg på kvarandre igjen. Benja rista forvirra på hovudet.

«Frosten lurte oss og kom tilbake akkurat då vi trudde sommaren hadde komme. Han øydela dei gamle røyra.»

«Frosten kjem alltid snikande tilbake, best som ein trur han har gått til ro for året.»

«Men kva skal vi gjere med at dei vrenger kleda?»

Inga drog likegyldig på skuldrene. «Klede er klede. Å gå med vrengde klede har aldri gjort nokon større forskjell for samane. De skal berre la hannane kose seg med det. Men outsideren skal de avlive.»

Benja tørka ei tåre.

«Mange av dei er ganske skjønne.» Inga tok eit skritt nærmare og lente seg inntil innhegninga. «Det overraskar meg at to som dykk kan avle så flotte samemenn. Eg får komme innom ein annan gong, når eg er yngre, og når det passar med syklusen. Har dei like god potens som dei opphavlege samemennene?»

Eva nikka. «Dei får reinsdyrhorn i fôret kvar dag.»

«Bra», sa Inga.

«Men det hadde ingen effekt på dei mennene vi hadde med frå Danmark.»

«Nei, reinsdyrhorn har ingen effekt.» Inga lo høgt. «Samiske menn har berre alltid hatt betre potens. Akkurat som ein ulv kan springe fortare enn ein hund.» Ho stakk handa i lomma. «Her», ho gav Benja ein raud drops, «gi dette til danskehannen, som du synest så synd på. Så vil han sovne stille inn.»

«Vi kan då ikkje berre avlive han, han har vore hos oss så lenge.»

«Tenk på det som å luke ugras. Alle har kjensler, til og med planter, men det kan vi ikkje alltid ta omsyn til viss vi skal sørgje for optimale livsvilkår.» Inga snudde ryggen til både mennene, Eva og Benja og gjekk mot døra.

«Såra menn er farlege, akkurat som såra dyr i jungelen», heldt Inga fram. «Dei blir utilreknelege, i både tankegang og rørsler.»

«Går du?»

«Eg kan berre håpe at de sluttar med all den følinga og tenker dykk om i staden.»

«Og kva om det ikkje kjennest rett å la han døy?» sa Benja trassig.

Inga sukka. «Berre fordi ein føler noko, treng det ikkje vere sant.» Ho himla med auga. «Kvinner, altså …», la ho oppgitt til.

«De må ikkje gi dei så stor fridom. Eg veit at de trur at dei har godt av det, og at dei kan lære å styre seg. Særleg du.» Ho såg på Eva. «Før eller sidan får frie menn alt som fungerer, til å bryte saman.» Inga sette seg på sleden. «Menn har hatt mange tusen år på seg til å vise at dei faktisk ønskte eit samfunn bygd på likskap. Dei fekk til og med lov å bestemme. Men dei har aldri, ikkje ein einaste gong, fått det til. Dei misbrukte makta, alle andre blei underlagde herskesjuka og kåtskapen deira. Besette var dei, av å skulle bestemme over kvar centimeter av kvinnas kropp og tankar. Dei fann til og med på barnslege historier som forvrengde røynda for å bygge opp under sin eigen herlegdom. Og det verste var at dei ofte fekk kvinner til å marsjere i takt med dei. Ikkje berre fordi dei hadde den fysiske overmakta, men fordi dei hadde evna til å spele på vårt svakaste punkt: trongen til å tilgi og forstå og la dei få makt, igjen og igjen. Trass i at dei heilt tydeleg har vist at dei er inkompetente. Det som var kvinners undergang, og kan bli det på nytt, er at vi har for mykje empati. Sjølv den sterkaste, mest dominerande og tyranniske hann kunne få oss til å synast synd på han og tru at med kjærleik og forståing frå oss kunne han bli god igjen. Men det blir han ikkje. Menn blir ikkje det.» Inga rista på hovudet. «Kva for eit samfunn førestiller de dykk at de vil skape ved å gi dei fridom? Hannar øydelegg også livet for andre hannar, som de kan sjå her på senteret dykkar. Dei kan berre fungere når dei blir haldne skarpt auge med og lever under eit strengt regime.» Inga sukka. «Derfor må vi kvinner ha oversikta og styringa. Elles vil heile menneskeheita degenerere. Naturen er ikkje interessert i anna enn å optimere utviklinga til menneskearten, det er det som er vår oppgåve.» Ho smekka med tunga. Reinsdyra sette seg i rørsle. Det høgre dyret snudde seg og såg trøytt på henne. «No er det berre ein halvtime ned langs elva, så er vi heime for i dag», sa ho og forsvann nedetter den isete vegen med dei raude banda flagrande etter seg. To kråker letta frå mønet og flaug tause etter henne.


GUTEN

Guten reiste seg frå det mjuke graset og såg mot portane som opna seg i same stund som tre skingrande pip kalla inn til kveldsfôringa. I alle dei åra han hadde budd på Lolland-senteret, hadde dei brukt den same lyden. Det var slutt på utetida for i dag. Han retta på den korte striekjortelen, greidde ikkje å la vere å gjenta pipinga for seg sjølv og nynne ein liten melodi til, slik han hadde for vane. Han klødde seg i det kvite skjegget. Han hadde aldri hatt skjegg før, så det var uvant. Men no når han var blitt så gammal at han ikkje lenger var ein Claus, men ein Alfred, måtte han ha skjegg framover. Alle Alfredar hadde det. Ansiktshåret måtte vere minst ein centimeter langt før ein blei godkjend som Alfred. For to dagar sidan var hans blitt langt nok, og allereie same kvelden hadde han flytta til Alfred-brakka. No var han omgitt av menn med grått hår og kvitt skjegg.

For han utgjorde ikkje fargen nokon forskjell. Heilt sidan han var barn, hadde håret hans vore svært lyst, nesten kvitt. At alderen hadde soge det siste pigmentet ut av både skjegg og hår, endra ikkje utsjånaden hans. Men han hadde begynt å få rynker ved auga, og huda var blitt lausare.

«I forhold til mange av dei andre Alfredane er du framleis ein flott kar», sa ei Alfred-vakt oppmuntrande då ho såg at han spegla seg i ei rute og strauk handa over det nye skjegget. Ho var heilt utan hår på hovudet, som dei andre vaktene. Issen skein i sola. Sjølv hadde han heller ikkje så mykje hår som han hadde brukt å ha. Han hadde begynt å miste det for nokre år sidan og hadde ein berr flekk midt på hovudet. Det var fleire av Alfredane som hadde det.

«Det er mange som liker den mogne looken», sa den greie vakta og klappa han nedst på ryggen. «Kan godt vere du har mange gode år igjen.»

Ho snakka utan å sjå han i auga, slik vaktene gjorde, og utan å vente eit svar. Det var vanskeleg å sjå forskjell på vaktene. Dei var alle glattbarberte, i einsfarga mjuke klede og med ei lang, grøn kølle på ryggen. Forma som ein gammaldags paraply. Med ein spiss ende som gav støyt, mens den bogeforma enden kunne sprøyte ut noko roande. Men ikkje denne vakta, ho bar ikkje våpen. Det hadde han aldri sett før. Ho måtte vere modig, eller kanskje berre dum. Sjølv dei gamle Alfredane kunne vel finne på å ryke i tottane på kvarandre eller angripe personalet.

Vakta hadde vennlege auge. Akkurat som Eldste med den rynkete huda, som han hadde budd saman med dei første åra av livet. Han tenkte ofte på henne. Ho kunne magi, derfor trong ho aldri vere redd for noko, hadde ho fortalt. Sjølv var han redd det meste av tida. Dei andre hannane hadde aldri likt han. Unntatt Ke.

Han kunne ikkje spørje vakta korfor ho ikkje gjekk med våpen. Alle samtalar var einvegs. Men det var noko med denne vakta som var annleis enn dei andre. Ho var mildare. Som om ho ville vere vennar. Han kunne godt ta feil. Han hadde tatt feil av så mange ting opp igjennom.

*

Det var nære på at han hadde vore for låg og spinkelt bygd til å kunne bli ein Claus, og dei hadde vurdert å kategorisere han som ein Pia, dei minste av alle mennene. Enkelte passarar hadde også foreslått at han kunne høyre til blant dei pene mennene, sidan han hadde symmetriske trekk. Men fordi han hadde kloke auge, hadde han blitt plassert med Clausane. Han sakna allereie å vere ein Claus, som han hadde vore sidan han blei kjønnsmogen. Han visste godt korleis ein Claus var, og han hadde vore god til det. Ein Claus var evnerik og roleg. Han hadde ikkje alltid vore roleg. Då han først blei overført frå unghannbrakka til Clausane, hadde han vore opprørsk og motsett seg å bli tamd.

«Kanskje han er ein mini-Palle», sa legane då han hadde fått eit raserianfall og slo etter ei vakt. Etter tre dagar i Palle-brakka forstod han at han ikkje kom til å overleve lenge om han ikkje underordna seg som ein Claus. Så då hadde han gjort det. Og med broten arm og blodet piplande frå nasen blei han ført haltande tilbake til det som skulle bli tre tiår som Claus. Det var berre på grunn av den høge kvinna dei kalla Eva, at han hadde fått ein ny sjanse og blitt sortert bort frå Pallane. Dei andre legane ville nok berre ha late dei banke han i hel. Eit manneliv var ikkje verdt å bry seg med. Det visste til og med mennene.

Clausane var populære hos dei besøkande og var blant dei kategoriane i bestanden som var mest brukte i sengeromma. Dei levde derfor betre enn mange av dei andre gruppene. Dei fekk større måltid, lengre pausar, og kjønnet deira blei undersøkt, behandla og massert med oljar etter kvar bruk. Dei aller fleste av dei levde lenge nok til å bli ein Alfred. I motsetnad til Pallane, som sjeldan rakk å fylle tretti, sjølv om dei også var mykje brukte hannar og derfor levde under betre forhold enn svært mange andre kategoriar. Men sidan dei no eingong blei avla og dresserte som dei blei, hadde dei nokre åtferdsvanskar som medførte at dei anten sjukna bort i isolasjon eller tok livet av kvarandre i hardhendte slåstkampar.

Alfredane var ein grå flokk, både når det galdt hårvekst og rørsler. Når dei blei sjuke, kom dei som regel ikkje tilbake. Glimtet i auga og dei underhaldande påhitta som han var van med frå Clausane, såg ein sjeldan her. Det var for mange frå dei andre, mindre kvikke kategoriane som også var blitt overførte til Alfredane.

Guten rusla bort til dei andre hannane, som bevegde seg sakte mot døropninga. Det fine med å vere ein Alfred var at ingen forventa at ting skulle gå fort.

Ke kom bak han og blei gåande ved sida av han. Guten smilte til han, og Ke smilte tilbake. Han hadde i alle fall Ke. Som hadde vore der sidan han var unghann. Det var litt vanskeleg å venje seg til den grå utgåva av Ke. Han hadde alltid hatt stort, mørkt hår i tunge lokkar nedetter ryggen. No såg det for det meste grått og uflidd ut. Haka, som hadde brukt å vere glatt, var dekt av eit kvitt skjegg. Blikket var heldigvis det same, og auga hans lyste som alltid opp når han fekk auge på Guten.

Ke hadde også vore ein Claus og hadde blitt Alfred nokre månader før han sjølv. Den flokken med Clausar som var blitt overførte til Alfred førre vinter, var her ikkje lenger. Ein infeksjon hadde tynna bestanden kraftig ut tidleg på vårparten.

Av og til såg han ein av dei som enno var ein Claus, stå nede ved sjøen eller på plenane. Dei såg kvarandre, men kunne ikkje ha kontakt utover det. Det var ikkje lov. Han kunne ikkje rekne med at alle ville rekke å bli Alfredar, for sjølv om Clausane sjeldan slost, var det uunngåeleg at det av og til spissa seg til blant hannane. Guten hadde aldri tatt initiativ til slåstkamp, og han og Ke hadde prøvd å halde seg i bakgrunnen. Ingen av dei var noko tess til å slåst. Likevel hadde det hendt at dei blei innblanda og fekk nokre harde slag i hovudet, så legane etterpå måtte vurdere om dei framleis var brukbare for senteret eller ikkje.

«Svolten», sa Ke og tok han i handa. Guten klemde handa hans, og Ke lente hovudet mot skuldra til Guten. Han kjende skjegget hans kitle brystet gjennom kjortelen og den varme huda hans mot skuldra. Det var godt at det ikkje var så kaldt at dei var nøydde til å gå med frakk. Så dei kunne kjenne huda til den andre når dei hadde lyst.

Maten lukta godt. Fleire av hannane måtte ta seg saman for å ikkje presse seg forbi dei som stod før dei, for å stille svolten raskare. Viss ei vakt såg det, blei ein tatt ut av køen og disiplinert til ein hadde vist at ein kunne ta eitt skritt om gongen utan å støyte inn i andre. Då tok det endå lengre tid før ein fekk mat.

Guten la armen rundt Ke og nussa han litt i nakken, slik han visste at han likte.

«Au», brast det ut av Ke då ein brutal hann skubba hardt til han. Han ramla framover og tok Guten med seg i fallet. Guten såg forskrekka opp. Det var ikkje til å ta feil av. Det var ein Palle. Endå han hadde høyrt at det aldri var Pallar blant Alfredane. Dei andre hannane gjekk skremde til side då Pallen skreid fram mellom dei. Til og med vaktene observerte den nye oppmerksamt. Ingen kunne hugse at det nokosinne hadde vore ein Palle her.

Pallen sola seg i merksemda. Tok eit par raske skritt mot ein flokk tidlegare Sofusar, den typen som tok ekstra lett til tårene. Dei hylte opp, tok kvarandre i hendene og trekte seg bort i eit hjørne. Pallen lo vondskapsfullt. Snudde seg mot Guten og Ke, som hadde komme seg på beina og stod med armane rundt kvarandre. Pallen såg på dei med vemjing og spente kjeven. Pallar var, for å imitere den gammaldagse patriarkalske mannen mest mogleg korrekt, dresserte til å mislike at menn tok på kvarandre.

Naseborene til Pallen utvida seg, og han utstøytte eit djupt grynt frå strupen. Guten og Ke trykte seg tettare saman og prøvde å ta eit skritt bakover. Men det var for mange menn som gøymde seg bak dei. Guten nynna lågt for å roe både Ke og seg sjølv.

Ein tidlegare Sune, dei som var både hårete og distré, slumpa til å passere mellom Guten, Ke og Pallen. Pallen såg sitt snitt til å stele ein brødbit frå brettet hans. Han tok ei tugge og slengde han irritert frå seg, provosert over at det ikkje var kjøt. Pallane var den einaste kategorien som fekk kjøt i fôret. Dei andre åt utan unntak vegetarisk, for å unngå at dei blei egga til blodrus. Pallen putta neven oppi den andre skåla på brettet til Sunen. Sunen klynka og prøvde å redde maten sin ved å rykke brettet til seg. Suppe skvulpa ut og rann nedover mageskinnet hans. Sjølv om det var for kaldt til det, hadde han berr mage. Hadde vel gløymt å kle på seg, sånn var det ofte med Sunane. Pallen lo håst. Lente seg fram og stakk tunga hånande ut, som om han skulle til å slikke det bort. Sunen braut gråtande saman, og ei vakt, ho utan våpen, førte han bort. Dei andre gjekk til side og lét Pallen komme først til fôret. Ei anna vakt kom springande med eit kjøtstykke. Uvane som dei var med å ha Pallar i avdelinga, hadde dei gløymt å legge det til i kosten hans. Pallen reiv til seg kjøtlunsen frå vakta, som greip etter kølla på ryggen og heldt henne trugande mot han mens ho rygga unna. Han smilte overlegent og skuffa mat opp på brettet sitt.

Kjønnet til Ke lyste opp under buksa, Guten visste at Ke var klar over det, sjølv om han ikkje såg ned. Den første svake stimuleringa begynte i same stund som lyset blei tent. No kunne Ke i det minste gå forbi køen og forsyne seg med mat før dei andre. Han såg ergerleg på Guten, som forsikra seg om at Pallen var opptatt med maten sin. Så strauk han Ke over håret, før han med eit lett puff i ryggen sende han av garde mot matserveringa. Matstunda var vanlegvis det tidspunktet då dei to hadde det kjekkast i lag. Det var sjeldan dei blei observerte av senteret mens dei åt og utveksla dei få orda dei kjende, i fred og ro.

Ein av dei eldste Alfredane, som var så gammal og utviska at Guten ikkje greidde å sjå kva for kategori han opphavleg hadde høyrt til i, støytte inn i han i fôrkøen. Den gamle såg spørjande på han, tydeleg forvirra over kor han var. Sånn var det ofte med Alfredar når det lakka mot slutten.

Guten heldt hendene avverjande framfor seg. Ei rosakledd vakt tok den eldre Alfreden ut av rekka. Den gamle såg seg forvirra rundt, auga var matte og utan gjenkjenning, han ante ikkje kor han var, og lystra heller ikkje vakta sine kommandoar. Ho sukka og noterte nummeret til den gamle. Det ville ikkje gå mange dagar før han var borte. Guten heldt blikket i bakken for ikkje å bli vurdert som utilrekneleg. Kvar veke forsvann fleire Alfredar som det ville vere synd å halde i live lenger.

Ke hadde allereie ete ferdig og gjekk mot badet saman med dei andre som hadde lysande kjønn, for å bli klargjord for sengene. Han hadde heilt sikkert ikkje ete mykje, sidan han visste at det måltidet han fekk etterpå, var vesentleg betre enn det dei fekk i brakkene. Viss han då hadde gjort det godt, men det gjorde han som regel. Ke var ein dyktig og populær brukshann, både mens han var Claus, og den korte tida han hadde vore Alfred. Han var velproporsjonert med eit harmonisk ansikt og ein flott manke. At han no var falma, hadde ikkje gjort han mindre ettertrakta blant dei besøkande kvinnene.

Guten tok med porsjonen sin til eit bord der det frå før sat eit par tidlegare Darioar og Marvinar. Darioane var vakre, men enkle av natur. Dei var ein fredeleg flokk som det aldri var spetakkel med. Marvinane var det meir futt i. Dei var slankare enn gjennomsnittet, hadde lange penisar og lett for å le. Men med alderen såg dei litt for krokete ut til at gjestane ønskte dei særleg ofte. Dermed blei det raskt færre av dei når dei blei eldre.

På dei få dagane Guten hadde vore ein Alfred, var han enno ikkje blitt innkalla til sengene. Det gjorde ingenting. Då han var yngre, kunne han bli nærmast desperat når det gjekk for mange dagar mellom kvar gong han skulle betene kvinner, og han hadde vore takknemleg for medisinen som sløva han ned. No var det annleis. Han leverte framleis, det hadde han alltid gjort. Men no naut han vel så mykje å sitje i det mjuke graset, kjenne sola varme og nynne den vesle songen sin.

Det var Eldste som hadde lært han å synge. Ho hadde brukt ord, men han hugsa ikkje lenger så mange ord, så han lét berre kjenslene danse melodien.

Han helste på Darioane, som smilte vennleg tilbake og ignorerte han igjen med det same. Marvinen, som kvilte hovudet mot den eine Darioen, lo høgt av noko han såg i taket. Guten kikka opp, men såg ikkje kva det kunne vere. Lo med likevel. Han hadde bruk for vennar.

